Джоан Роулинг
Джоан Ро̀улинг (, , rolling, Ро̀линг) е английска писателка, автор на фентъзи поредицата „Хари Потър“.

Първата книга за Хари Потър излиза с автор J. K. Rowling или Joanne Kathleen Rowling (Джоан Катлин Роулинг). Нейното пълно официално име е само Джоан Роулинг, а Катлин (името на баба ѝ) е било прибавено по настояване на издателите само с цел да се използва като инициал и да се завоалира фактът, че авторът е жена. Книгите ѝ са спечелили много награди и към 2008 г. са продадени в около 500 милиона копия по целия свят.

Биография 
Родена е на 31 юли 1965 г. в Йейт, Глостършър. Има сестра, с две години по-малка от нея – Даяна. Семейството ѝ се премества близо до село Уинтърборн (Winterbourne), когато Роулинг е на 4. Отдавали ѝ се езиците, но не и спортът и математиката.

През декември 1990 г. майка ѝ умира от множествена склероза едва на 45-годишна възраст. Роулинг казва по този повод: „Пишех „Хари Потър“ в момента, в който майка ми почина. Никога не успях да ѝ разкажа за „Хари Потър“. Татко ме извика в 7 часа на следващата сутрин и просто разбрах какво се беше случило още преди да проговори... Почти не минава ден, в който да не мисля за нея. Имах толкова много да ѝ разказвам.“

От 1991 до края на 1993 г. живее в Португалия и работи като преподавателка по английски език. Сключва брак с португалски журналист, докато живее в Порто и имат една дъщеря – Джесика, но бракът е краткотраен. След това се завръща във Великобритания и се заселва в Единбург, където живее сестра ѝ. През този период Роулинг среща много трудности, защото отглежда дъщеря си сама и разчита единствено на социални помощи. Въпреки това успява да завърши първата си книга за Хари Потър и след около година нейният агент я информира, че издателство Блумсбъри ще я публикува (1996 г.). Това е началото на световния успех на поредицата.

Омъжва се за д-р Нийл Мъри през 2001 г. Има 3 деца, две от този брак и една дъщеря (Джесика) от предишния краткотраен брак.

Днес Harry Potter е глобален бранд, оценяван на около 21 милиарда долара Поредицата „Хари Потър“, съдържаща 4195 страници, е преведена (изцяло или частично) на над 75 езика.

През февруари 2004 г. списание Forbes оценява състоянието ѝ на 576 милиона £, а през 2006 г. я обявява за първата писателка-милиардерка, и за втората най-богата жена от артистичните среди в света на шоу бизнеса, след шоу-водещата Опра Уинфри.

След Хари Потър 
През 2012 г. излиза нейната книга за възрастни The Casual Vacancy (на български – „Вакантен пост“).

През 2013 г. излиза романът „Зовът на кукувицата“ от автора Робърт Галбрейт. Тиражът е много малък, а писателят е представен като бивш военен, който е работил в Специалния отдел за разследване на Кралската Военна полиция, а сега е в областта на гражданската сигурност. Идеята за главния герой Корморан Страйк идва от неговите преживявания и приятелите от военните години.

Романът е бил аплодиран от критиката, но авторът не е бил познат на читателите. Не след дълго разследващите журналисти откриват, че това е писателката Роулинг, след което продажбите на книгата нарастват с над 4000%. Скандалът с името я кара да оповести публично своето авторство.

Благотворителни прояви 
Роулинг активно се занимава с набиране на средства за нуждаещите се. В края на март 2006 г. тя организира благотворителен бал в замъка Стирлинг, Шотландия, на който са събрани приходи от 351 000 долара. Те са за болните от множествена склероза в Шотландия. През януари същата година Роулинг събира над 170 000 евро за децата без родители в Европа на благотворителна вечеря в Букурещ. Дж. К. Роулинг е поканена в Румъния от баронеса Ема Никълсън, която председателства организация, занимаваща се със защита на децата. В началото на януари 2006 г. тя дарява свой ръкопис на търг с цел да подпомогне организацията за „Международното разпространение на книги“, която работи за ограмотяването в по-бедните държави по света. Всички приходи, събрани от книгите Fantastic Beasts and Where to Find Them и Quidditch Through the Ages, също така са дарени.

Произведения

Серия „Хари Потър“ (Harry Potter) 
 Harry Potter and the Philosopher's Stone (1997)Хари Потър и Философският камък, изд. „Егмонт“, София (2000, 2015 – илюстровано издание), прев. Теодора Джебарова
 Harry Potter and the Chamber of Secrets (1998)Хари Потър и Стаята на тайните, изд. „Егмонт“, София (2001, 2016 – илюстровано издание), прев. Мариана Екимова-Мелнишка
 Harry Potter and the Prisoner of Azkaban (1999)Хари Потър и Затворникът от Азкабан, изд. „Егмонт“, София (2001, 2017 – илюстровано издание), прев. Мариана Екимова-Мелнишка
 Harry Potter and the Goblet of Fire (2000)Хари Потър и Огненият бокал, изд. „Егмонт“, София (2002, 2019 – илюстровано издание), прев. Мариана Екимова-Мелнишка
 Harry Potter and the Order of the Phoenix (2003)Хари Потър и Орденът на феникса, изд. „Егмонт“, София (2003, 2022 – илюстровано издание), прев. Емилия Л. Масларова
 Harry Potter and the Half-Blood Prince (2005)Хари Потър и Нечистокръвния принц, изд. „Егмонт“, София (2005), прев. Емилия Л. Масларова
 Harry Potter and the Deathly Hallows (2007)Хари Потър и Даровете на Смъртта, изд. „Егмонт“, София (2007), прев. Емилия Л. Масларова

В света на Хари Потър 
 Fantastic Beasts and Where to Find Them (2001)Фантастични животни и къде да ги намерим, изд. „Егмонт“, София (2015, 2017 – илюстровано издание)
 Quidditch Through the Ages (2001)Куидичът през вековете, изд. „Егмонт“, София (2015, 2020 – илюстровано издание)
 The Tales of Beedle the Bard (2008)Приказките на барда Бийдъл, изд. „Егмонт“, София (2008)
 Harry Potter Prequel (2008) – разказ, предистория
 Short Stories from Hogwarts of Power, Politics and Pesky Poltergeists (2016)
 Short Stories from Hogwarts of Heroism, Hardship and Dangerous Hobbies (2016)
 Hogwarts: An Incomplete and Unreliable Guide (2016)
 Fantastic Beasts and Where to Find Them (Original Screenplay) (2016)Фантастични животни и къде да ги намерим, оригинален сценарий, изд. „Егмонт“, София (2017)
 Harry Potter and the Cursed Child (2016) – с Джак Торн и Джон Тифани, 2 пиесиХари Потър и Прокълнатото дете, изд. „Егмонт“, София (2017), прев. Ралица Ботева, прев. на стиховете Весела Уорнър
 Fantastic Beasts: The Crimes of Grindelwald (Original Screenplay) (2018)Фантастични животни: Престъпленията на Гриндевалд, оригинален сценарий, изд. „Егмонт“, София (2019)
 Fantastic Beasts: The Secrets of Dumbledore (Original Screenplay) (2022)Фантастични животни: Тайните на Дъмбълдор, оригинален сценарий, изд. „Егмонт“, София (2022)
Fantastic Beasts and Where to Find Them и Quidditch Through the Ages са претендиращи да бъдат копия на книги, споменавани в поредицата. Въпреки че са публикувани под два различни псевдонима, Роулинг никога не е криела, че тя е авторката.

Произведения за деца 
 The Ickabog (2020)Икабог, изд. „Егмонт“, София (2020)
 The Christmas Pig (2021)Коледния Прасчо, изд. „Егмонт“, София (2021)

Самостоятелни романи 
 The Casual Vacancy (2012)Вакантен пост, изд. „Колибри“, София (2012), прев. Венцислав Венков

Серия „Корморан Страйк“ (Cormoran Strike) 
Криминални романи под псевдонима Робърт Галбрейт:
 The Cuckoo's Calling (2013)Зовът на кукувицата, изд. „Колибри“, София (2013), прев. Надя Баева
 The Silkworm (2014)Копринена буба, изд. „Колибри“, София (2014), прев. Надя Баева
 Career of Evil (2015)В служба на злото, изд. „Колибри“, София (2016), прев. Надя Баева
 Lethal White (2018)Смъртоносно бяло, изд. „Колибри“, София (2019), прев. Надя Баева
 Troubled Blood (2020)Тревожна кръв, изд. „Колибри“, София (2021), прев. Надя Баева
 The Ink Black Heart (2022)Мастиленочерно сърце, изд. „Колибри“, София (2022), прев. Надя Баева
 The Running Grave (2023)

Филмография

Източници

Външни препратки 

 Официален личен сайт на Джоан Роулинг (на шест езика)
 
 Скандалът с Джоан Роулинг: Как се приема в България от феновете и ЛГБТИ общността 

 
Носители на награда „Хюго“
Милиардери от Великобритания
Британски писатели фантасти
Английски фентъзи писатели
Английски детски писатели
Английски автори на криминални романи
Английски филмови продуценти
Учители по английски език
Британски благодетели
Носители на Ордена на усмивката
Носители на ордена на Британската империя